**Juho Uusitalo** (s. 1993 Haapavesi, Suomi) on suomalainen näyttelijä, joka valmistui vuonna 2019 Taideyliopiston Teatterikorkeakoulusta. Teatterikorkeakoulussa hänen opinnäytetyönsä oli monologi *Full Pull, Woyzeck!*, jonka on ohjannut hänen puolisonsa Laura Mattila. Hän oli jo opiskeluaikanaan Kansallisteatterin näytelmässä Karamazovin veljekset Aljošan, veljeksistä nuorimman roolissa.

Lapsuus ja nuoruus
------------------

Uusitalo kasvoi Haapavedellä vanhempiensa ja kolmen vanhemman veljen kanssa. He asuivat Aittokylän vanhassa kansakoulussa. Hänen vanhemmillaan oli siellä maatila. Myöhemmin heidän perheeseensä kuului vielä kaksi sijoitettua lasta.

Haapavesi on vanhoillislestadiolaista aluetta, mutta Uusitalon vanhemmat eivät olleet lestadiolaisia. Hän aloitti 6–7-vuotiaana tanssimisen Jokihelmen opistossa Haapavedellä. Tanssiharrastuksen vuoksi hänestä tuli paikkakunnalla silmätikku, koska vanhoillislestadiolaiset eivät hyväksy tanssia ja ympäristön paineet olivat miehisempään suuntaan. Hänen ystävänsä olivat enimmäkseen tyttöjä, mikä korosti stereotyyppistä vaikutelmaa hänestä.

Koulun jälkeen hän meni ammattikouluun opiskelemaan huonekalupuusepäksi, joksi hän valmistui vuonna 2012. Hän sanoo tunteneensa siellä itsensä aikaisempaakin oudommaksi, koska ei sopinut ammattikoulun miehisiin malleihin. Uusitalolle ei ollut tullut lainkaan äänenmurrosta ja hän kantoi piipittävän homon leimaa. Hänen ollessaan varusmiespalveluksessa Kainuun prikaatissa yliluutnantti huusi hänelle:

> »*– Alokas Uusitalo. Äänesi kuulostaa sialta, jota raiskataan!*»   
> (Kainuun prikaatin yliluutnantti)
> 
>

Näyttelijäksi opiskelu
----------------------

Varusmiespalveluksen jälkeen Uusitalo opiskeli näyttelemistä Suomen Teatteriopistossa Tampereella vuosina 2013–2014. Siellä kokeneet näyttelijät sanoivat hänelle, ettei hän voisi luoda uraa äänensä takia. Hän oli käynyt lääkärillä Haapavedellä, mutta hänen äänihuulistaan ei löydetty elimellistä vikaa. Hän oli kuitenkin ennen varusmiespalvelusta huomannut pystyvänsä puhumaan myös matalammalla äänellä, muttei kokenut sitä omakseen.

Uusitalo jatkoi Tampereelta Taideyliopiston Teatterikorkeakouluun, josta valmistui vuonna 2019. Hän oli opiskeluaikanaan Kansallisteatterin näytelmässä Karamazovin veljekset jossa hänellä oli Aljošan, veljeksistä nuorimman rooli. Teatterikorkeakoulussa hänen opinnäytetyönsä oli monologi *Full Pull, Woyzeck!*, jonka on ohjannut hänen puolisonsa Laura Mattila. Se esitettiin ensimmäisen kerran Mattilan ja Uusitalon kodin olohuoneessa vuonna 2018. Sen jälkeen hän on esitänyt sitä Haapavesi Folk Music Festivalilla ja Kajaanin Runoviikoilla vuonna 2019. Näytelmä kertoo Uusitalon kasvusta omanlaiseensa miehisyyteen ympäristön paineessa. Näytelmässä hän pistää itsensä likoon moniäänisemmän maailman ja taiteen puolesta.

Ura
---

Valmistumisen jälkeen Uusitalo on esiintynyt Teatteri Jurkassa sekä *Full Pull, Woyzeckissä**,* että *Buzz ja minässä*. 

Tämän lisäksi hän on näytellyt mm. Kajaanin kaupunginteatterissa ja Oulun teatterissa.

Lähteet
-------

1. 1 2  Haapavetisjuurinen näyttelijä Uusitalo tuo esityksensä kulttuurikeskus Kirnuun *Pyhäjokiseutu*.  22.6.2019. Viitattu 17.2.2020.
2. 1 2 3 4 5 6 7  Aromaa, Jonni: "Et saa koskaan naista", näyttelijälle hoettiin nuorena – Juho Uusitalo sai naisellisen miehen leiman, ja se sotki koko elämän *Yle Uutiset*.  16.2.2020. Viitattu 17.2.2020.
3. 1 2  Viitaniemi, Tuula: Kansallisteatterin Karamazovin veljekset piirtää esiin parhaan ja pahimman ihmisessä *Yle Kulttuuri*.  19.12.2018. Viitattu 17.2.2020.
4. ↑  Suomen Teatteriopistossa opiskelleita – Juho Uusitalo *suomenteatteriopisto.fi*. Viitattu 17.2.2020.
5. ↑  Tanssiva, tyttömäisellä äänellä puhuva poika räjähtävien traktoreiden maassa - Full Pull, Woyzeck! Teatteri Jurkassa *yle.fi*. Viitattu 9.5.2023.
6. ↑  Full Pull, Woyzeck, Teatteri Jurkka. *jurkka.fi*.
7. ↑  Teatteri Jurkka, Buzz ja minä. *jurkka.fi*.
8. ↑  Näyttelijä Juho Uusitalo paikallislehti Koti-Kajaanin haastattelussa! *es-la.facebook.com*.
9. ↑  Susanna Pukkila ja Juho Uusitalo osaksi Oulun teatterin näyttelijäensembleä *teatteri.ouka.fi*.
10. Tanssiva, tyttömäisellä äänellä puhuva poika räjähtävien traktoreiden maassa – Full Pull, Woyzeck! Teatteri Jurkassa *Yle Kulttuurikoctail*.  27.1.2020. Viitattu 17.2.2020.

Aiheesta muualla
----------------

* Lavat auki -vlog: Juho Uusitalo *Taide yliopisto*.  Arkistoitu 17.2.2020. Viitattu 17.2.2020.
* Full Pull, Woyzeck! *Teatteri Jurkka*. Viitattu 17.2.2020.